Broj: 711-I-2329-M-436/22-02-17

Zagreb, 15. studenoga 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Josipa Grgića, predsjednika Uprave trgovačkog društva Regionalni centar za gospodarenje otpadom – Šagulje d.o.o.**,za davanjem mišljenja Povjerenstva,na 194. sjednici, održanoj dana 15. studenoga 2022.g., daje sljedeće

**MIŠLJENJE**

1. **Nije u suprotnosti s odredbama ZSSI/21-a da** **obveznik Josip Grgić, predsjednik Uprave trgovačkog društva Regionalni centar za gospodarenje otpadom – Šagulje d.o.o. istodobno s obnašanjem navedene dužnosti obavlja poslove voditelja projekta te da za to prima plaću sufinanciranu sredstvima Europske unije.**
2. **Obveznik ne može uz plaću za obnašanje javne dužnosti iz točke I. izreke primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI/21-a, niti ih može primati ako poslove voditelja projekta obavlja kao dio opisa poslova predsjednika Uprave.**
3. **Ukoliko bi obveznik, uz dužnost predsjednika Uprave, kao zaposlenik trgovačkog društva iz točke I. izreke obavljao poslove voditelja projekta sufinanciranog sredstvima Europske unije te bi to bilo navedeno u njegovom ugovoru o radu, a obavljanje tih poslova ne bi bio dio opisa poslova predsjednika Uprave,** **mogao bi temeljem njihova obavljanja ostvarivati dodatne naknade, jer tada iste ne bi bile primljene povodom obnašanja javne dužnosti.**
4. **Temeljem odredbe članka 17. stavka 2. ZSSI/21-a, ukoliko obveznik dužnost predsjednika Uprave trgovačkog društva Regionalni centar za gospodarenje otpadom – Šagulje d.o.o. obnaša profesionalno, ne bi istodobno mogao u smislu redovitog i stalnog zanimanja obavljati poslove voditelja projekta, osim ako mu Povjerenstvo na njegov zahtjev izda prethodno odobrenje kojim se utvrđuje da predmetni poslovi ne utječu na zakonito obnašanje navedene javne dužnosti.**
5. **Temeljem odredbe članka 17. stavka ZSSI/21-a, obveznik je dužan prihode koje ostvaruje od obavljanja poslova voditelja projekta navesti u imovinskoj kartici, i to ako ih ostvaruje kao predsjednik Uprave u rubrici u kojoj se upisuju podaci o plaći obveznika, a u suprotnom slučaju u rubrici u kojoj se upisuju podaci o drugim poslovima koje obveznik obavlja za vrijeme obnašanja dužnosti.**
6. **Obveznik ne može odlučivati o isplati dodatnih naknada na koje ima pravo kao zaposlenik društva, već je sukladno članku 9. ZSSI/21-a dužan izuzeti se od postupanja i ovlastiti drugu osobu da o tome odluči, pri čemu nije suprotno odredbama ZSSI/21-a da odluku o tome donese i Nadzorni odbor trgovačkog društva ili da za to ovlasti drugu osobu.**

Obrazloženje

Zahtjev za davanjem mišljenja Povjerenstva podnio je obveznik Josip Grgić, predsjednik Uprave trgovačkog društva Regionalni centar za gospodarenje otpadom – Šagulje d.o.o. U knjigama ulazne pošte Povjerenstva zahtjev je zaprimljen 11. studenoga 2022. pod poslovnim brojem 711-U-8765-M-436/22-01-3, povodom kojeg se vodi predmet broj M-436/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog zakona, stoga je Josip Grgić povodom obnašanja dužnosti predsjednika Uprave trgovačkog društva Regionalni centar za gospodarenje otpadom – Šagulje d.o.o., za koje je uvidom u podatke sudskog registra nadležnog Trgovačkog suda u Osijeku, Stalna služba u Slavonskom Brodu, utvrđeno da su mu suosnivači Brodsko-posavska županija, Požeško-slavonska županija, te Sisačko-moslavačka županija, obvezan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da profesionalno obnaša dužnost predsjednika Uprave trgovačkog društva Regionalni centar za gospodarenje otpadom – Šagulje d.o.o. te da je po struci inženjer strojarstva sa dugogodišnjim iskustvom u sektoru gospodarenja otpadom. Navodi da pored obavljanja poslova direktora u istom društvu obavlja i poslove voditelja projekta u sklopu Ugovora o dodjeli bespovratnih sredstava za projekt „Izrada studijsko-projektne dokumentacije za Regionalni centar za gospodarenje Šagulje (referentni broj Ugovora: KK.06.3.1.08.0002), kojim se sufinancira izrada projektno-tehničke dokumentacije za izgradnju Regionalnog centra gospodarenja otpadom Šagulje i pretovarnih stanica.

Nadalje navodi da se iz navedenog ugovora financira i njegova plaća sredstvima Europske unije u visini od 85% bruto primanja do okončanja projekta, te da su ovi dodatni poslovi navedeni u ugovoru o radu koji je sklopio s trgovačkim društvom. Iznosi da je u dvojbi može li za obavljanje opisanih drugih poslova primati božićnicu, regres, dar za dijete te druge dodatne naknade. Također navodi da poslove voditelja projekta obavlja u punom radnom vremenu, slijedom čega se u punom iznosu sufinancira njegova plaća sredstvima Europske unije.

Obveznik traži mišljenje Povjerenstva može li za vrijeme obnašanja dužnosti u razdoblju u kojem obavlja poslove voditelja projekta primati božićnicu, regres, dar za dijete i druge dodatne naknade koje pripadaju radniku društva ili bi o bilo suprotno odredbi članka 7. točke d) ZSSI/21-a, te ukoliko je ovakav primitak dopušten tko određuje iznos gore navedenih primitaka, odnosno treba li Nadzorni odbor donijeti posebnu odluku ili može ostvariti te primitke temeljem odluke koje obveznik donosi za zaposlenike trgovačkog društva vezano za isplatu prigodnih naknada.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Obveznici ne mogu uz primanje plaće za obnašanje javne dužnosti ostvarivati druge primitke koji ujedno ne predstavljaju naknadu stvarnih troškova nastalih u obnašanju dužnosti, jer bi se radilo o primitku zabranjene dodatne naknade iz članka 7. točke d) ZSSI/21-a, stoga niti obveznik Josip Grgić ne može za obnašanje dužnosti predsjednika Uprave trgovačkog društva Regionalni centar za gospodarenje otpadom – Šagulje d.o.o. primati božićnicu, regres, dar za dijete i druge dodatne naknade.

Nadalje, iz zahtjeva za mišljenje proizlazi da obveznik uz izvršavanje poslova predsjednika Uprave obavlja i poslove voditelja projekta u sklopu Ugovora o dodjeli bespovratnih sredstava za projekt „Izrada studijsko-projektne dokumentacije za Regionalni centar za gospodarenje Šagulje, i to u punom radnom vremenu, što je uređeno ugovorom o radu koji je sklopio s društvom, te da za to ostvaruje plaću koja se sufinancira sredstvima Europske unije, što Povjerenstvo ne smatra spornim.

Iz sadržaja zahtjeva za mišljenje proizlazi da su navedeni drugi poslovi voditelja projekta navedeni u njegovom ugovoru o radu, iz čega proizlazi da su isti dio opisa poslova predsjednika Uprave trgovačkog društva, odnosno da se ne bi radilo drugim poslovima koji bi obveznik uz dužnost predsjednika Uprave obavljao kao zaposlenik trgovačkog društva.

Obveznik stoga ne bi mogao za obavljanje tih poslova ostvarivati božićnicu, regres, dar za dijete te druge dodatne naknade.

Međutim, ukoliko bi kao zaposlenik društva uz poslove predsjednika Uprave obavljao poslove voditelja projekta, te bi bilo navedeno u njegovom aneksu ugovora o radu, a ne bi ih obavljao kao dio opisa poslova predsjednika Uprave, u tom bi slučaju iste naknade bile primljene povodom obavljanja tih drugih poslova te bi ih obveznik mogao primiti, slijedom čega se ne bi radilo o dodatnoj naknadi za poslove obnašanja javne dužnosti.

Nadalje, ako dužnost predsjednika Uprave obveznik Josip Grgić obnaša profesionalno, ne bi istodobno mogao u smislu redovitog i stalnog zanimanja obavljati poslove voditelja, već samo ako mu Povjerenstvo izda prethodno odobrenje kojim se utvrđuje da predmetni poslovi ne utječu na zakonito obnašanje navedene javne dužnosti.

Povjerenstvo ističe da bi obavljanje poslova voditelja u trajanju od 8 do 10 sati tjedno predstavljalo povremeno obavljanje drugih poslova istodobno s obnašanjem dužnosti predsjednika Uprave trgovačkog društva Regionalni centar za gospodarenje otpadom – Šagulje d.o.o.

Sukladno članku 17. stavku 4. ZSSI/21-a, obveznik je dužan prihode koje ostvaruje od obavljanja navedenih poslova navesti u imovinskoj kartici, i to ako ih ostvaruje kao predsjednik Uprave u rubrici u kojoj se upisuju podaci o plaći obveznika u odnosu na dužnost zbog koje se podnosi imovinska kartica, a u suprotnom slučaju u rubrici u kojoj se upisuju podaci o drugim poslovima koje obveznik obavlja za vrijeme obnašanja dužnosti.

Visina dodatne naknade utvrđuje se općim aktima trgovačkog društva te bi obveznik istu pod opisanim pretpostavkama mogao ostvarivati u jednakom iznosu kao i svi drugi zaposlenici društva.

Obveznik ne bi mogao donijeti odluku temeljem koje bi ostvario dodatne naknade kao zaposlenik društva, jer bi tada odlučivao o ostvarivanju vlastitih materijalnih interesa, stoga je dužan pravilno upravljati navedenom situacijom potencijalnog sukoba interesa te se sukladno članku 9. ZSSI/21-a izuzeti od postupanja i ovlastiti drugu osobu da o tome odluči, pri čemu nije suprotno odredbama ZSSI/21-a da odluku o tome donese i Nadzorni odbor trgovačkog društva, kao tijelo koje nadzire vođenje poslova uprave društva ili da za to ovlasti drugu osobu, zaposlenika društva ukoliko nije određena osoba koja bi ga zamjenjivala kada je spriječen odlučivati.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Josip Grgić, elektroničkom dostavom
2. Objava na internetskoj stranici Povjerenstva
3. Pismohrana